Document ID: 32012D0451

DEĊIŻJONI TAL-KUNSILL
tal-24 ta' Lulju 2012
dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE fir-rigward ta' emenda għall-Anness XX (Ambjent) tal-Ftehim taż-ŻEE
(2012/451/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1) flimkien mal-Artikolu 218(9) tiegħu,
Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Il-Ftehim dwar iż-Żona Ekonomika Ewropea (2) ("il-Ftehim taż-ŻEE") daħal fis-seħħ fl-1 ta’ Jannar 1994.
(2)
Skont l-Artikolu 98 tal-Ftehim taż-ŻEE, il-Kumitat Konġunt taż-ŻEE jista’ jiddeċiedi li jemenda, fost l-oħrajn, l-Anness XX tal-Ftehim taż-ŻEE.
(3)
L-Anness XX tal-Ftehim taż-ŻEE fih dispożizzjonijiet u arranġamenti dwar l-ambjent.
(4)
Huwa xieraq li tiġi inkorporata fil-Ftehim taż-ŻEE d-Direttiva 2009/29/KE tal-Parlament Ewropew u tal-Kunsill tat-23 ta’ April 2009 li temenda d-Direttiva 2003/87/KE għat-titjib u l-estensjoni tal-iskema Komunitarja għall-iskambju ta’ kwoti ta’ emissjonijiet ta’ gassijiet serra (3).
(5)
Huwa xieraq li jiġi inkorporat fil-Ftehim taż-ŻEE r-Regolament tal-Kummissjoni (UE) Nru 1031/2010 tat-12 ta’ Novembru 2010 dwar iż-żmien, l-amministrazzjoni u l-aspetti l-oħra tal-irkant tal-kwoti ta' emissjonijiet ta' gass b'effett ta' serra skont id-Direttiva 2003/87/KE tal-Parlament Ewropew u tal-Kunsill li tistabbilixxi skema ta' skambju fi ħdan il-Komunità fi kwoti ta’ emissjonijiet ta’ gassijiet b'effett ta' serra (4), kif emendata bir-Regolament tal-Kummissjoni (UE) 1210/2011 tat-23 ta' Novembru 2011 li jemenda r-Regolament (UE) Nru 1031/2010 partikolarment biex jiġi ddeterminat il-volum tal-kwoti ta' emissjonijiet tal-gass b'effett ta' serra għall-irkant qabel l-2013 (5). Huwa wkoll xieraq li jiġi inkorporat fil-Ftehim taż-ŻEE atti oħra tal-Kummissjoni adottati skont id-Direttiva 2003/87/KE (6).
(6)
Ċerti adattamenti għandhom ikunu provveduti b'rabta mad-Direttiva 2003/87/KE, kif emendata mid-Direttiva 2009/29/KE u r-Regolament (UE) Nru 1031/2010; dawn huma ġġustifikati permezz tal-estensjoni tal-iskema għall-iskambju tal-kwoti tal-emissjonijiet tal-Unjoni Ewropea għall-Istati taż-ŻEE tal-EFTA.
(7)
Għalhekk, l-Anness XX tal-Ftehim taż-ŻEE għandu jiġi emendat kif meħtieġ.
(8)
Il-pożizzjoni tal-Unjoni Ewropea fil-Kumitat Konġunt taż-ŻEE għandha tkun ibbażata fuq l-abbozz ta’ Deċiżjoni li jinsab mehmuż,
ADOTTA DIN ID-DEĊIŻJONI:
Artikolu 1
Il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE dwar l-emenda proposta għall-Anness XX (Ambjent) tal-Ftehim ŻEE għandha tkun ibbażata fuq l-abbozz ta’ Deċiżjoni tal-Kumitat Konġunt taż-ŻEE li jinsab mehmuż ma’ din id-Deċiżjoni.
Artikolu 2
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, l-24 ta’ Lulju 2012.

Labels: 3
15
5
20